માનવ કંકાલ મળ્યાની ઘટનાની જાણ થતાં એફએસએલ અધિકારી વ્યાસ સ્થળ પર દોડી ગયા હતા. ફોરેન્સિક નિષ્ણાત વ્યાસે જણાવ્યું હતું કે, સ્થળ પરથી થાપાનું હાડકું, પગ, હાથ અને ખોપરી મળ્યા હતા. થાપાનું હાડકું મળ્યું તે સ્થળે યુવતીનું મૃત્યુ થયું હોય અથવા ત્યાં લાશ ફેંકવામાં આવી હોય તે બાબત સ્પષ્ટપણે લાગી રહ્યું છે. થાપાના હાડકાંથી 50-60 ફૂટ દૂર ખોપરી પડી હતી તો અન્ય કંકાલો જુદા-જુદા સ્થળેથી મળ્યા હતા. શ્વાન સહિતના જનાવરોએ લાશને ફાડી ખાધાનું પણ સ્પષ્ટ તારણ તેમણે રજૂ કર્યું હતું. ઘટનાસ્થળ નજીકથી કોઇ ઝેરી પદાર્થ કે તેને લગતી કોઇ વસ્તુ મળી નહીં હોવાથી યુવતીની હત્યા થયાની તેમણે પણ શંકા વ્યક્ત કરી હતી.